
Annotatsiya: Hozirgi zamon tilshunosligida til birliklarini antropotsentrik paradigma nuqtayi nazaridan tadqiq etishga katta e’tibor qaratilmoqda. Ushbu maqolada turli tizimdagi tillarga oid taklif-xitob so‘z-gaplar lingvomadaniy jihatdan qiyosiy tahlil qilinib, ularning kommunikativ vazifalari ochib berilgan. Shuningdek, taklif-xitob so‘z-gaplarning varvarizmga uchrashi jarayoni lingvomadaniy va ijtimoiy nuqtayi nazardan tahlil qilingan. 

Аннотация: В современном языкознании большое внимание уделяется исследованию языковых единиц с точки зрения антропоцентрической парадигмы. В данной статье проведён лингвокультурный сравнительный анализ побудительно-обращённых слов-предложений различных языковых систем, раскрыты их коммуникативные функции. Кроме того, процесс варваризации обращений и побудительных конструкций рассматривается с лингвокультурной и социолингвистической точек зрения. 

Abstract: In modern linguistics, considerable attention is paid to the study of linguistic units from the perspective of the anthropocentric paradigm. This article presents a linguocultural comparative analysis of offer and address word-sentences across different language systems and reveals their communicative functions. Moreover, the phenomenon of barbarization of offer and address expressions is examined from linguocultural and sociolinguistic perspectives. 

Til va madaniyat o‘rtasidagi munosabatni olamning lisoniy manzarasi doirasida o‘rganish, shu orqali milliy mentalitet va madaniy qadriyatlarning tildagi ifodasini anglash masalalarini tahlil qilish ham dunyo tilshunosligida muhim ahamiyat kasb etadi. 
Aynan antropotsentrik paradigmaning shakllanishi tadqiqotlarni inson va uning madaniyatdagi o‘rni tomon yo‘naltirishga hissa qo‘shdi. Tilshunoslikdagi antropotsentrik paradigmaning muhim mahsuli – bu lingvokulturologiyadir. [1]
Til – xalq madaniyatining eng muhim ifodachisidir. Har bir xalqning muloqot uslubi, so‘zlashuv ohangi, ishlatiladigan so‘z-gaplari orqali ularning milliy ruhiyati, qadriyatlari va madaniy qarashlari namoyon bo‘ladi. X. Turdiyevaning ta’kidicha, nutqiy etiket birliklarining lingvopragmatik jihatdan tadqiqi ikki yoki undan ortiq xalqning o‘zaro bir-birlarining madaniyati, mentaliteti, e’tiqodi, an’analari, qadriyatlarini kengroq anglash, muloqotda pragmatik xatolarga yo‘l qo‘yilmaslik, madaniyat tushunchalari haqidagi bilimlarni oshirish imkoniyatini kengaytiradi. [2]
Madaniyatning asosiy maqsadi shaxsni ma’naviy boyitish vositasi bo‘lishdir. Inson “madaniyat olamiga” sho‘ng‘ib, moddiy va ma’naviy madaniyatga xos ko‘pgina tillarni o‘zlashtiradi. Madaniyatning milliy xarakteri turli xalqlar tillari va madaniyatlarining o‘zaro aloqasini, ularning o‘zaro uzviy fundamental poydevor – jahon madaniyati, yutuqlariga boyib borishini nazarda tutadi. Butun insoniyatda madaniyat xalqning yaratilishi sifatida milliy (o‘ziga xos) va umumiy (xalqaro) birligidir. [3] Shu o‘rinda so‘z-gaplarni lingvomadaniy jihatdan tadqiq etish tilshunoslikda juda muhim va dolzarb yo‘nalishlardan biri hisoblanadi. Chunki bu turdagi birliklar xalqning milliy mentaliteti, axloq-odob me’yorlari, muomala madaniyati va urf-odatlari bilan chambarchas bog‘liqdir. Lingvomadaniy tahlil bunday birliklarning ma’nosini faqat lug‘atdagi izoh bilan cheklab qo‘ymay, balki ularning turli kommunikativ vaziyatlarda qanday ma’no va ta’sir kasb etishini, so‘zlovchi va tinglovchi o‘rtasidagi munosabatni qanday belgilashini ham ochib beradi. 
Zamonaviy o‘zbek muloqotida so‘z-gaplarning taklif-xitoblar guruhiga kiruvchi birliklar ham muhim kommunikativ vositalardan biri sanaladi. Shuni ta’kidlash joizki, bugungi kunda “Allo (Al-l-o-o)”, “Labbay”, “Marhamat”, “Marhabo”, “Ko‘rishguncha” kabi birliklar suhbat jarayonida faol qo‘llanib, nutqning ijtimoiy va madaniy mazmunini ifodalaydi. Ayniqsa, “Allo” so‘z-gapi telefon muloqotini boshlashda o‘ziga xos vazifani bajaradi. Turli xalqlarda bu so‘zning fonetik shakllari farqlanib, har bir xalq talaffuz me’yorlariga moslashgan holda ishlatiladi. Masalan:
1. – Господи Иисусе, – пробормотала писательница Поливанова, нашарила трубку и нажала кнопку. – Алё! (Т. Устинова. “Роковой подарок”)
(“Yo, Rabbiy Iso”, deb g‘udiradi yozuvchi Polivanova, telefonni topib, tugmani bosdi. – Alyo‘!). 
2. Но что могло с ней случиться? Она потеряла сознание? Прямо там, в клубе? И что произошло потом?
– Здесь кто-нибудь есть? – негромко спросила Маня, и ей не понравился собственный голос, заискивающий какой-то. – Алё! Алё! (Т. Устинова. “Судьба по книге перемен”). 
Yuqoridagi rus tilida keltirilgan misolda “Allo” so‘z-gapi “Алё” shaklida qo‘llanib, telefonda javob berish (“eshitaman”) ma’nosini anglatgan. Ikkinchi misolda esa chaqiriq (“ey”, “hoy”) undovi sifatida xizmat qilgan. 
Ingliz tilida “Hello”, fransuz tilida “Allô” so‘z-gaplari ham xuddi shunday muloqot boshlovchi birliklar sifatida ishlatiladi. Ta’kidlash joizki, ingliz madaniyatida “Hello” so‘z-gapining ishlatilishi telefon muloqotini boshlashdagi odobiy birlik sifatida shakllangan. Mazkur ifoda telefon aloqasi kengaygan davrda keng tarqalgan bo‘lib, dastlab “holla”, “hullo”, kabi shakllarda ishlatilgan. Bugungi kunda “hello” tarzida qo‘llanib, nafaqat telefon javobida, balki diqqatni jalb etish, salomlashish yoki suhbatni boshlash ma’nosida ham qo‘llanadi. Masalan:
I ignore both of them and answer the phone. “Hello. ” My voice comes out thin as a reed. (J. Han. “I Still Love You”)
(Men ikkalasiga ham e’tibor bermay, telefonga javob beraman. “Allo. ” Mening ovozim naydek ingichka chiqadi). 
Ingliz tilida berilgan ushbu misolda “Hello” oddiy salomlashuv vazifasidan tashqari so‘zlovchining ruhiy holatini ham ifodalagan. So‘zlovchining My voice comes out thin as a reed, yani “ovozim naydek ingichka chiqadi” degan jumlasi uning hissiy holatini ko‘rsatadi. Demak, “Hello” bu yerda faqat aloqa boshlovchi vosita emas, balki ruhiy noziklikni ifodalovchi kommunikativ birlik sifatida ham xizmat qilgan. 
Il décroche, ramenant le portable à son oreille, et sourit. 
– Allô ? (M. Moncomble. “Un Automne pour te pardonner”)
(U uyali telefonni ko‘tarib, qulog‘iga tutdi va jilmaydi. – Allo?). 
Ushbu misolda so‘zlovchining jilmayib “Allô?” deyishi fransuz madaniyatida mehr, odob va muloqotga ochiqlik belgisi ekanligini ko‘rsatgan. Fransuz muloqot madaniyatida ovoz ohangi va talaffuz ham muhimdir: yumshoqlik, xushmuomalalik va hissiy ohang telefon etiketi doirasida qadrlanadi. 
Fransuz madaniyatida “Allô” so‘z-gapining ishlatilishi telefon muloqotida yagona standart shakl sifatida qaraladi. U inglizcha “Hello” bilan fonetik jihatdan o‘xshash bo‘lsa-da, ma’no jihatidan faqat telefon orqali aloqa o‘rnatishda qo‘llanadi. Yuzma-yuz muloqotda fransuzlar “Bonjour”, “Salut” yoki “Coucou” deydilar, “Allô” esa telefon kontekstidan tashqarida ishlatilmaydi. 
O‘zbek madaniyatida esa telefon javobida “Allo” yoki “Labbay”, “Eshitaman” deyiladi. Bu birliklar ham salomlashuv ma’nosida emas, balki “suhbatga tayyorman”, “tinglayapman” degan ma’noni bildiradi. 
Shunday qilib, “Allo”, “Алё”, “Hello” va “Allô” ifodalari fonetik jihatdan o‘xshash bo‘lsa-da, madaniy semantik yuklamasi jihatidan farqlanadi: o‘zbek tiliga rus tili ta’sirida kirib kelgan va telefon orqali muloqotni boshlash, ingliz tilida – salomlashuv ohangi, rus tilida telefon orqali muloqotni boshlash va e’tiborni jalb qilish, fransuz tilida esa telefon orqali muloqot etiketining normasi sifatida aloqa signalini ifodalaydi. Shuday bo‘lsada, o‘zbek tilida “Labbay”, “Eshitaman” so‘z-gaplarining qo‘llanilishi milliyroq, tabiiyroq hisoblanadi. Demak, ushbu birliklarning qo‘llanishi har bir xalqning muloqot madaniyati, til odobi va milliy xususiyatlari bilan chambarchas bog‘liqdir. 
Taklif-xitob so‘z-gaplar xalqning muomala madaniyati, milliy muloqot an’analari va madaniy tafakkurini aks ettiruvchi muhim lingvokultural birliklar hisoblanadi. Shuning uchun ularning boshqa tildagi birliklar bilan aralashib ketishi tilning milliy ruhiyatiga ham, madaniy o‘zligiga ham ta’sir ko‘rsatadi. 
Ayrim kishilar gapirish jarayonida o‘z nutqini mutlaqo nazorat qilmaydilar. E’tiborsizlik, mas’uliyatsizlik natijasida adabiy til normasi buziladi. Bu, ayniqsa, og‘zaki nutqda yaqqol seziladi. Xuddi ana shu e’tiborsizlik tufayli ayrim o‘rtoqlar tilida asossiz va o‘rinsiz ravishda aslida arab, fors va boshqa tillarga tegishli so‘zlar ishlatiladi. [4]
Biroq so‘nggi yillarda o‘zbek nutqida chet tillardan o‘zlashgan taklif-xitob so‘z-gaplarning (masalan, bye-bye, hi, пожалуйста, пока) noo‘rin ishlatilishi kuzatilmoqda. Bu holat til sofligiga salbiy ta’sir ko‘rsatib, milliy muloqot madaniyatiga begonalik kiritmoqda. Misol uchun, o‘zbek tilida “marhamat” so‘zi o‘rnida “пожалуйста” yoki “xayr” o‘rniga “bye-bye” kabi varvarizmlar ishlatilishi ikki tillilikning kuchayishidan dalolat beradi. 
Ingliz tilidagi “bye-bye” birligi bugungi kunda ko‘plab xalqlar muloqotiga xalqaro varvarizmlar sifatida kirib kelgan. Buning sabablari sifatida, bir tomondan, ingliz tilining global mavqei, ikkinchi tomondan, ommaviy axborot vositalari va internet tarmog‘ining keng ta’sirini keltirish mumkin. 
Xulosa qilib aytganda, taklif-xitob so‘z-gaplarining milliy-madaniy xoslanishi har bir xalqning nutq odobi, muloqot qadriyatlari va til madaniyati bilan uzviy bog‘liqdir. Shuning uchun o‘zbek tili muloqotida chet til elementlarining noo‘rin ishlatilishini kamaytirish, milliy so‘z-gaplarning qo‘llanish madaniyatini mustahkamlash muhim ahamiyatga ega. 

